NS man tien keer op een dag ingeëntFoto bloot ter illustrasie. (Argieffoto: Unsplash) Die Nieu-Seelandse gesondheidsowerhede ondersoek nou bewerings dat ŉ man soveel as tien keer op een dag teen Covid-19 ingeënt is. Die man het glo die dosisse namens ander mense ontvang en het betaling daarvoor gekry. Astrid Koornneef, groepbestuurder van die Covid-19-entstof- en immuniseringsprogram van dié land se departement van gesondheid, het gesê die departement beskou die saak in ’n baie ernstige lig. “Ons is baie bekommerd oor hierdie situasie en werk saam met die toepaslike agentskappe. “Indien jy van iemand weet wat meer entstofdosisse ontvang het as wat aanbeveel word, moet hulle so gou as moontlik kliniese advies inwin,” het Koornneef onlangs gesê. Stuff berig die man het na bewering verskeie inentingsentrums besoek. Die departement wou egter nie bevestig waar die voorval plaasgevind het nie. Nikki Turner, ’n professor aan die Universiteit van Auckland en mediese direkteur van die immuniseringsadviessentrum, het aan Stuff gesê daar is tans geen data oor die veiligheid van die toedien van soveel entstofdosisse op een dag nie. “Die Comirnaty-entstof [Pfizer] wat in Nieu-Seeland gebruik word, is ontwerp op grond van vroeë kliniese data wat die regte hoeveelheid bepaal om ŉ goeie immuunrespons en goeie veiligheidsprofiel te bied. Ons weet wel dat ŉ hoë dosis- entstof meer newe-effekte bied,” het Turner gesê. (Foto: Andres Larravere/AFP) Volgens Turner word dit dus hoegenaamd nié aanbeveel nie. “Ons het geen bewyse oor watter newe-effekte iemand met hierdie hoeveelheid entstof sal hê nie. Dit is nie ŉ veilige ding om te doen nie en dit plaas daardie persoon [se lewe] in gevaar.” Nieu-Seelanders hoef nes Suid-Afrikaners nie noodwendig ’n afspraak vir hul inenting te maak nie en loop bloot by ’n inentingsentrum in. Nieu-Seelanders hoef egter net hul naam, geboortedatum en fisieke adres te verskaf om ingeënt te word. Geen verdere identifikasie word vereis nie. Die Nieu-Seelandse polisie het reeds in Oktober gewaarsku dat mense moontlik ander se identiteit aanneem en Covid-19-inentings namens hulle kry. Die gesondheidsowerhede het toe reeds gesê mediese praktisyns en personeel by inentingsentrums maak staat op mense om in goeie trou op te tree om inligting akkuraat te deel om te help met hul behandeling. “Om ŉ ander persoon se identiteit aan te neem en mediese behandeling te ontvang is gevaarlik,” het ’n woordvoerder van die departement aan Stuff gesê. “Dit stel die persoon wat ’n inenting onder ’n veronderstelde identiteit ontvang se lewe in gevaar, sowel as dié van die persoon wie se gesondheidsrekord sal wys dat hy of sy ingeënt is terwyl dit nie waar is nie.” Volgens dié woordvoerder sal minder mense dalk ingeënt wil word indien die departement strenger te werk gaan met die identifikasieproses voordat iemand teen Covid-19 ingeënt word. “Mense wat nie ŉ vorm van foto-identifikasie het nie, is gewoonlik mense in kwesbare groepe – haweloses, bejaardes, jong mense en mense met gestremdhede – en ons wil nie hindernisse skep wat verhoed dat hierdie mense inentings kry nie.” Bykomende bron: The Guardian.